JayJayThrowThrow/commonwealth-wiki-mix huggingface dataset:
Gehoor

Gehoor is die proses van die waarneming van klank, in die soogdierspesies met behulp van die oor. Dit is een van die vyf sintuie, soos neergelê deur Aristotel.
Grensfrekwensies van menslike gehoor

Die menslike gehoorsvermoë strek vanaf 'n frekwensie van 20 Hertz tot 20 kiloHertz, maar varieer natuurlik van persoon tot persoon, en word beïnvloed deur fisiese gesondheid, geskiedenis van lengte van blootstelling aan geraasbesoedeling, en menige ander faktore. Klanke bokant die grense van normale menslike gehoor word ultrasonies genoem, terwyl klanke laer as die grense van menslike gehoor infrasonies genoem word.

Ander organismes is wel in staat om verby hierdie grense te hoor. Die vlermuisspesies gebruik ultrasoniese klank om eetbare voorwerpe mee op te spoor, en honde hoor ook ultrasoniese klanke. Dit blyk dat slange infrasoniese klanke deur middel van hul buike waarneem, en ook is daar toenemende getuienis dat walvisse en olifante infrasoniese klank gebruik om te kommunikeer.

Arthur Reber, 'n sielkundige deskundig op die gebied van die sielkunde van taal, sê van gehoor (in 'n vrye vertaling van die oorspronklike aanhaling): 'Om gehoor behoorlik te verduidelik, is bewys as 'n uitsonderlike moeilike taak. Dié persoon wat 'n teorie kan daarstel wat slegs maar die waarneming van toonhoogte en luidheid bevredigend kan verklaar, is byna verseker van die verkryging van 'n Nobelprys.' (A. S. & E. S. Reber, The Penguin Dictionary of Psychology (3de uitgawe, 2001))
Rigtingbepaling van klank

Die mens kan die rigting van 'n klank met baie akkuraatheid hoor.

Daar is twee meganismes bekend wat hierby betrokke is:

* Die verloop van tyd: Die menslike senuweestelsel kan 'n tydsonderskeiding maak van die tyd wat dit klank neem om een oor verby te steek en die ander te tref.
* Die hoeveelheid klankgolwe: Hoe hoër die klankfrekwensie, hoe groter volume klankgolwe bereik die oor die naaste aan die bron van klank.

Interessant genoeg werk nie een van hierdie twee meganismes in water nie.
Die pad van klank na die brein

Senupunte (aksone) van die gehoorsenuwee (die vestibulokogleêre senuwee) sinapteer in die brein in die kogleêre kern aan dieselfde kant. Vandaar sprei die senuwee-ente na die boonste olyfkerne, en dié gaan verder voort deur die laterale lemniskus na die onderste kollikuli, waar hulle weer eens sinapteer met senuwees wat na die mediale genikulaatkerne van die talamus loop, vanwaar dit met die primêre ouditoriese korteks in verbinding is. (Laasgenoemde area is geleë net onderkant die laterale fissuur tussen die frontale en temporale lobbe.)
Sien ook

* Doofheid
* Gehoorapparaat
Bronnelys

*


Kategorie:Anatomie
Kategorie:Gehoor
Kategorie:Klank
Kategorie:Neurologie
Monte Carlo

Monte Carlo (Frans: Monte-Carlo, Monegaskies: Monte-Carlu) is die vernaamste woonkwartier van die stadstaat Monaco, 'n onafhanklike prinsdom aan die Franse Côte d'Azur (Middellandse See).

Die buurt dra sy Italiaanse naam sedert 1 Julie 1866 ter ere van Prins Charles III van Monaco. Die snelle groei van Monte Carlo het anderkant die grens tot die stigting van 'n Franse voorstad, Beausoleil, gelei.
Geskiedenis

duimnael|links|Die kasino van Monte Carlo
duimnael|links|'n Nagtelike uitsig oor die kasino
Die Prins van Monaco verleen in 1856 sy toestemming om 'n kasino in Monaco te open. Die eerste instelling in die historiese stadskern van Monacostad (Monaco Ville of Munegu Autu), wat in 1862 ingewy is, raak nie regtig gewild nie. Een jaar later word 'n beskeie gebou in Monte Carlo opgerig. Dinge verander drasties met die koms van François Blanc, die voormalige direkteur van die kasino in Bad Homburg, 'n luukse spa in die huidige Duitse deelstaat Hesse. Danksy die talent en die kapitaal van hierdie nuwe lisensiehouer ontwikkel die kasino tot 'n gewilde ontmoetplek vir die welgesteldes, en sy oorspronklike gebou word deur 'n luukse paleis vervang.

Die kasino, wat deur tuine omring word, spog met 'n terras wat 'n uitsig oor Monaco en tot by die Italiaanse Bordighera bied. Die huidige gebouekompleks bestaan uit die ou wesvleuel aan die seekant, wat in 1878 deur die argitek Charles Garnier opgerig is. Die jongste deel van die gebou dateer uit die jaar 1910 en huisves die teater en speelhalle met hulle pragtige muurtapyte, skilderye en goudversierings.

Erwe is skaars in Monte Carlo, en die huidige stadshorison word veral sedert die sewentigerjare van die 20ste eeu deur woonstelblokke gekenmerk.
Eksterne skakels

* Amptelike webwerf
* 'n Panoramiese uitsig oor Monte Carlo - benodig Quicktime-sagteware


Kategorie:Geografie van Monaco
Kategorie:Kasino's
Kategorie:Nedersettings langs die Middellandse See
Kategorie:Vermaaklikheidsbedryf
Domein (biologie)

'n Domein, in die betekenis daarvan soos dit in biologie gebruik word, (soms ook genoem 'n superryk, 'n superkoninkryk, of 'n ryk) is die heel hoogste vlak van die groepering van organismes in die wetenskaplike klassifikasie, hoër nog as 'n koninkryk.

Hedendaags is daar veral drie kompeterende domeinklassifikasies van alle lewende organismes:
*Die drie-domeinsisteem van Carl Woese, wat die konsep in 1990 gevorm het, met die groepering van die drie hoofdomeine van die Archaea, Eubacteria, en die Eukariote.
*Die tweeryksisteem, met die hoofvlakgroeperings van die twee ryke, die Prokariote (of die Monera) en die Eukariote.
*Die vyf-koninkryksisteem, met die hoofvlakgroeperings as die Protiste, die Monera, die Fungi, die Plantae, en die Animalia.
Bron

Vertaal vanaf die artikel Domain (biology) op die Engelse Wikipedia.
Brocéliande (rolprent)

In Brocéliande, 'n Franse rolprentproduksie uit die jaar 2002, verbind die regisseur Doug Headline ou Keltiese legendes van Bretagne, Druïdisme en bonatuurlike elemente met die riller-genre.

Chloé, 'n jong studente in argeologie, spits haar tydens haar studies aan die universiteit van Rennes op Keltiese geskiedenis toe. Een nag word sy die getuie van 'n moord, wat net een in 'n hele reeks misterieuse misdade blyk te wees. Alle spore wys op die legendariese Keltiese towerwoud Brocéliande, waar Chloé aan die opgrawing van 'n ou Keltiese begraafplaas deelneem.


Kategorie:Gruwelrolprente
Kategorie:Franse rolprente
Gallia Narbonensis

300px|regs|duimnael|Die Romeinse Ryk teen die jaar 120 n.C., met die provinsie Gallia Narbonensis duimnael|links|250px|Gallië

Gallia Narbonensis was 'n Romeinse provinsie in die huidige gebied van Languedoc en Provence (Suid-Frankryk).

Die verowering van Gallia Narbonensis tussen 125 en 121 v.C. het aan die voorpunt van die latere Romeinse magsuitbreiding in Gallië onder Gaius Julius Caesar (58 tot 50 v.C.) en uiteindelik ook in dele van Germanië (onder Augustus) gestaan.

Die provinsie is in 121 v.C. onder sy oorspronklike naam Gallia Transalpina by die Romeinse Ryk ingelyf. Die Romeine het na die gebied meesal as Provincia Nostra ("Ons Provinsie") of Provincia verwys, 'n naam wat in die huidige Provence voortleef. Die naam Gallia Narbonensis is afgelei van die Romeinse kolonie Narbo Martius (die huidige Narbonne), wat in 118 v.C. aan die Mediterreense kus gestig is.

Aangesien dit onmiddellik aan Italië gegrens het, het die Romeine groot voordeel uit die beheer oor die gebied getrek. Dit het hulle in staat gestel om die belangrike handelroetes tussen Italië en die Iberiese skiereiland en tussen Gallië en die handelsentrum Massilia (die huidige Marseille) te kontroleer.

Daarnaas het die provinsie as 'n soort strategiese stootkussing teen die aanvalle van Galliese stamme en as 'n gewilde gebied vir die vestiging van Romeinse veterane gedien, wat hier plase van die Romeinse staat ontvang het. In die Republikeinse tydperk is die Romeinse kolonie Narbo (Narbonne), in die Caesariese tydperk Arelate (Arles), tydens die Triumviraat Arausio (Orange) en onder die heerskappy van Augustus Forum Iulii (Fréjus) en moontlik ook Valentia (Valence) gestig.

Die kolonies is deur stadsregerings met Romeinse instellings beheer, waarvoor veterane kandidaat gestaan het. Waarskynlik het ook 'n groot aantal Galliese adellikes in die gebied Romeinse burgerskap gekry en hulle in die nuwe kolonies gevestig.


Kategorie:Geskiedenis van Frankryk
Kategorie:Romeinse provinsies
Simca 1100

Die Simca 1100 is 'n voertuig wat gebou is deur die Europese afdeling van die Chrysler-maatskappy. Die voertuig is van 1967 tot 1982 in Europa verkoop, waarna dit deur die Talbot Horizon vervang is.

Die voertuig was met 'n aantal enjins beskikbaar:
* 944 cc – 45 Pk (33 kW)
* 1118 cc – 50/52/60 Pk (37/38/44 kW)
* 1204 cc – 59 Pk (43 kW)
* 1294 cc – 62/75 Pk (46/55 kW)
* 1442 cc – 83 Pk (61 kW)
Eksterne skakels

* SIMCA 1100-werf
* Simca 1100 ontwikkeling

1100
Arachnofobie

duimnael|250px|Arachnofobie; die vrees vir spinnekoppe.

Arachnofobie (vanaf die Grieks Αραχνοφοβία , wat 'n vrees vir spinnekoppe beteken ), is die abnormale vrees vir spinnekoppe; 'n baie algemene fobie. Die vrees lyk ontoepaslik vir andere (en voel soms so vir die lyer self ook). Diegene met die vrees is geneig om ongemaklik te voel in 'n area waar spinnekoppe waarskynlik kan voorkom.
Teorieë van oorsake

* Vroeëre spekulasie was dat die fobie ontstaan weens die graadverskil in voorkoms tussen die mens en die spinnekop, maar dit is bewys dat hierdie teorie nie water hou nie, deurdat daar baie ander lewensvorme is wat baie meer verskil van die menslike vorm en nie dieselfde graad of frekwensie van fobiese reaksie ontlok nie.
* Nog 'n teorie het hom bemoei met die groot verskil in liggaamsgroote tussen mens en spinnekop; en die vinnige en onvoorspelbare manier waarop spinnekoppe beweeg. Daar is ook nie goeie navorsing om dié teorie te steun nie.
* Nog 'n ander teorie behels dat die gevaarlikheid van sekere spinnekopspesies die rede vir die fobie is. 'n Probleem met die teorie is byvoorbeeld dat, tussen 1000 en 5000 persone per jaar sterf as gevolg van die steek van 'n skerpioen en ten spyte daarvan is 'n fobie vir skerpioene nie so algemeen is nie.
* Die sterkste getuienis bestaan rondom die teorie dat die fobie 'n vorm van aangeleerde gedrag is. Die blootstelling aan 'n spinnekop (die neutrale gebeure) gaan gepaard met 'n kondisioneringsgebeure (soos die aanskoue dat 'n ouer daaroor ontsteld is) wat 'n gekondisioneerde emosionele effek tot gevolg het (in dié geval vrees en vermyding). Die volgende keer wat daar blootstelling is aan die spinnekop, wek die eens neutrale blootstelling nou vrees op, ten spyte daarvan dat die ouer afwesig kan wees en nie daar is om die onsteltenis te toon nie.
Behandeling

* Die mees effektiewe behandeling teen arachnofobie is blootstellingsterapie, gebaseer op die beginsel dat blootstelling stadigaan die angs verminder (en die teenoorgestelde is ook waar: vermyding vermeerder die angs geassosieerd met die fobie)
Sien ook

* Angsversteurings
* Fobies
Eksterne skakel

* Arachnofobie: Hoe om dit te behandel
Bron

Die artikel is losweg geskoei op
* Arachnophobie vanuit die Duitse Wikipedia, met 'n geringe bydrae vanaf
* Arachnophobia vanuit die Engelse Wikipedia.

Kategorie:Fobies
Whisky

duimnael|Skotse whisky
duimnael|Bottels whisky

Whisky (vanaf die Iers-Gaeliese woorde uisce beatha en ook vanaf die Skots-Gaeliese uisge baugh, wat albei water van die lewe beteken) is 'n alkoholiese drank wat gestook word van graanprodukte, veral mout. Die distillaat word dan verouder in houtbalies waarin dit sy kleur en karakter kry. Hoe langer die veroudering duur, hoe hoër is die gehalte van die eindproduk. Premium-distillate verouder dikwels twaalf of meer jare lank.

Naas die verouderingsproses word whisky volgens sy geografiese oorsprong en stookmetode gekategoriseer. Die woord whisky word gebruik om te verwys na die drank van Skotse oorsprong of whisky wat in oorsese lande volgens die Skotse metode gestook is (onder meer in Kanada en Japan), terwyl die woord whiskey verwys na die drank as dit volgens die Ierse metode gestook is (naas Ierland self hoofsaaklik in die Verenigde State).

Ierse whiskey, wat van ongeturfde mout gestook en drie keer gedistilleer word, is in die algemeen sagter, met 'n vrugtige profiel. Twee keer gedistilleerde Skotse whisky kry sy karakter onder meer deur torfrook.
Agtergrond

Whisky word skoon, met water, ys, of gemeng met ander sterk of sagte dranke gedrink (van laasgenoemde is Ierse koffie 'n voorbeeld).

Moutwhisky word in Ierland, Skotland, Kanada en die Verenigde State van suiwer gars gemaak. In laasgenoemde twee lande word dit ook van rog vervaardig; mielies word ook in die Verenigde State in die vervaardiging daarvan gebruik.
Geskiedenis

Die eerste aanduiding van gestookte whisky kom uit die 13de eeu in China. Dit skyn dat dit aanvanklik slegs gebruik is as medisyne, in die vorm van salf of stroop. Die eerste lisensie om dit te mag produseer, is in Engeland in 1608 deur koning Jakobus I toegestaan.
Sien ook

* Bourbon whiskey
* Skotse whisky
* Ierse whiskey
Verwysings
Eksterne skakels

* Die Whiskygids


Kategorie:Alkoholiese drank
Kategorie:Whisky
Hergé

Georges Prosper Remi (22 Mei 1907 – 3 Maart 1983), was 'n Belgiese strokiesverhaalskrywer en kunstenaar. Sy skrywernaam was Hergé – wat die Franse uitspraak van R.G., sy voorletters omgekeer, is. Sy Die avonture van Kuifie het hy vanaf 1929 tot 1983 geskryf. Hy het 24 Kuifieboeke geskryf. Die 24ste boek het hy nooit voltooi nie. Die merkwaardige eienskappe van die Kuifie-stories sluit in die sterk skepping van 'n gevoel van realiteit (danksy sy nougesette en verreikende navorsing), en sy kenmerkende ligne claire sketsmetode.
Biografie

Georges Remi is gebore in 1907 in Etterbeek, Brussel, België. Hy het nooit formele kunsopleiding ontvang nie. Hy begin om sy werk as Hergé te onderteken vanaf 1924. Hy het sy eerste strokiesverhaal in 1926 gepubliseer. Sy eerste Kuifie-storie verskyn as 'n strokiesprentreeks in Le Petit Vingtième op 10 Januarie 1929 en word voltooi op 8 Mei 1930. Kuifie, as karakter, is geïnspireer deur sy broer, Paul Remi, wat toe 'n offisier in die Belgiese weermag was.

In 1932 trou hy met Germaine Kieckens. Hulle het nooit kinders gehad nie en skei in 1975.

Die vroeë stories van Kuifie het verskyn teen die tempo van ongeveer een per jaar. Voor Die blou lotus, die vyfde storie in die reeks, het Hergé onverskillige en polities-verkeerde foute gemaak oor die lande wat Kuifie besoek het. As gevolg van sy vriendskap met 'n jong Chinese man, Sjang Sjonjen, raak hy nougeset om die plekke wat Kuifie besoek in sy verdere stories akkuraat uit te beeld. Die laaste drie stories het veel langer geneem om te verskyn (met vyf en nege jaar se verloop tussen die drie).

Hergé sterf op 3 Maart 1983 op die ouderdom van 75 weens komplikasies van leukemie, waaraan hy vir vele jare gely het.
Sien ook

* Die avonture van Kuifie vir 'n lys van die 24 boeke in die reeks.
Bronnelys

*
*
*
*
*
* Pierre Sterckx (Textes) / André Soupart (Photos), Hergé. Collectionneur d'Art, Brussels/Belgium (Tournesol Conseils SA-Renaissance du Livre) 2006, 84 p.
Eksterne skakels

* Hergé – 'n mini-profiel en lewenslyn
* Ontdek Kuifie


Kategorie:Belgiese strokiesprentkunstenaars
Kategorie:Geboortes in 1907
Kategorie:Sterftes in 1983
Alfa Romeo

Alfa Romeo is 'n motorfabrikaat wat deur die Italiaanse motormaatskappy Fiat besit word.

duimnael|links|220px|Alfa Romeo 159 "Alfetta" (Formule Een)

Alfa Romeo is in 1920 gestig en is sedert 1986 deel van Fiat SpA. Die maatskappy was oorspronklik bekend as ALFA, wat 'n akroniem is vir Anonima Lombarda Fabbrica Automobili (vertaal: Lombardiese Voertuigfabriek, Publieke Maatskappy).
Die Alfa Romeo-embleem

'n Tekenaar genaamd Romano Cattaneo het die ALFA-embleem in samewerking met 'n ontwerper genaamd Giuseppe Merosi geskep. Dit het bestaan uit 'n kombinasie van die skild van die stad Milaan en die familiewapen van die Visconti's, saamgesnoer in 'n blou sirkel met die woorde "ALFA ROMEO" en "MILAN" wat deur 'n Savoy-knoop van mekaar geskei is.

Die woord "MILAN" is in 1970 verwyder, om die huidige skild te gee.
Modelle

duimnael|regs|240px|Alfa Romeo 33 Stradale
duimnael|links|220px|Alfa Romeo Giulia TZ2
duimnael|links|220px|2014 Alfa Romeo Giulietta
duimnael|links|220px|2017 Alfa Romeo Giulia
duimnael|Uitstalling vir die 50 jarige bestaan van die oorspronklike Giulietta in Milaan, 2004
Trivia

Alfa Romeo het ook tydens die Tweede Wêreldoorlog enjins vir vliegtuie gebou. Onder andere het die Macchi C.202, Macchi C.205 en Reggiane Re.2000 Alfa Romeo enjins gebruik.
Konsepvoertuie

* Alfa Romeo 8C (2004)
* Alfa Romeo 189
*Alfa Romeo Gloria
*Alfa Romeo Disco Volante Touring
Enjins

* Die Alfa Romeo Twin Cam enjin
* Die Alfa Romeo TwinSpark enjin
* Die Bokserenjin of Plat-4
* Die Alfa Romeo MultiAir enjin
* Die 0.9 L TwinAir I2
Eksterne skakels

* Amptelike Alfa Romeo webwerf
* Amptelike Australië Alfa Romeo werf
* 'n Liefdesverhaal vir Duetto:
* Ewolusie van die wapen:
* 'n Tipiese A.R. instrumentpaneel: (1750 GTV – 1970's)
* 'n Volledige lys van skakels na die wêreld van Alfa Romeo:
* Die Alfa Romeo internet-ring:
* Die Montreal: , , , , ,
* Die Alfa Wiki
* Kort geskiedenis van die 158/9 GP-motor
* Kategorie van ODP
* Die Alfa Romeo eienaarsforum
* 'n Alfa Romeo-werf Alfa-Romeo.com
* Alfa Romeo en ander Italiaanse motors (Wheels Of Italy)
* Alfa Romeo Gallery – Alfa Romeo beelde
* Alfa Romeo Suid-Afrika webtuiste



Kategorie:Italiaanse motorvervaardigers
Alfa Romeo 33

320px|links|Alfa Romeo 33
Die Alfa Romeo 33 was 'n kompakte motor wat tussen 1983 en 1995 deur Alfa Romeo gebou is.

Hierdie motor is in beginsel 'n evolusie van sy voorganger, die Alfasud.

Die Alfa 33 het 'n unieke plek in die geskiedenis van Alfa Romeo aangesien amper 1 miljoen van hierdie motors vervaardig is. Gedurende sy 11-jarige lewensduur is die bakvorm twee keer verander. Die Alfa Romeo 33 is vervang deur die Alfa Romeo 145 en Alfa Romeo 146.
Eerste Generasie

duimnael|links|Eerste generasie Alfa 33
Aanvanklik bekend as die Alfa 33 (Tipe 905), is hierdie 5-deur motor in 1983 bekendgestel en 'n stasiewa weergawe is die opvolgende jaar bekendgestel.
Dit was ontwerp deur Ermanno Cressoni van die Centro Stile Alfa Romeo terwyl die stasiewa deur Pininfarina ontwerp is.

Die Alfa Romeo 33 was bekend vir sy goeie hantering en kragtige "boxer"-enjin, maar ook bekend vir sy onbetroubare elektronika.
Eksterne skakels

* Alfa-webwerf
* 1968 Renuitslae
* 1972 Resies Alfa vs. Ferrari
* Nederlandse Alfaklub met baie tegniese inligting
Verwysings

Kategorie:Alfa Romeo
Oeuvre

Oeuvre (uitspraak: û-wre) is 'n leenwoord uit Frans wat verwys na die hele korpus van 'n kunstenaar se werk as 'n geheel.

Oeuvrepryse word op verskillende artistieke gebiede toegeken. Daar is byvoorbeeld oeuvrepryse vir skrywers en akteurs. So 'n prys word dan vir die somtotaal van die kunstenaar se werke toegeken, en nie slegs vir 'n enkele werk nie.

As voorbeelde:
* Die skrywer Chris Barnard ontvang in 1991 die Hertzogprys vir drama vir sy oeuvre.
* Deon Opperman ontvang in 2006 die Hertzogprys vir sy hele oeuvre.
Sien ook

* Bloemlesing, beste skrywes van 'n outeur of outeurs.


Kategorie:Kuns
Kategorie:Leenwoorde
C++

C++ (uitgespreek "see plus plus") is 'n algemene doel programmeertaal met hoëvlak- en laevlakvermoëns. Dit is 'n statiese tipe, vryevorm, gewoonlik samesteltaal wat prosedureprogrammering, data-abstraksie, objek-georiënteerde programmering, en generiese programmering ondersteun. C++ word as 'n middel-vlak taal gesien. Dit beteken dat dit uit 'n kombinasie van hoë- en laevlakfaktore bestaan.

Bjarne Stroustrup het C++ in 1979 by Bell Laboratoriums in New Jersey ontwikkel as 'n verbetering op sy voorganger C en dit "C with Classes" gedoop. In 1983 is dit hernoem na C++.
Voetnotas
Verwysings
Eksterne skakels

Kategorie:Programmeertale
COBOL

COBOL (COmmon Business Oriented Language) is 'n hoëvlak programmeertaal wat die primêre besigheidsprogrammeertaal was op hoofraamrekenaars en minirekenaars. Dis 'n vertaalde taal en een van die eerste hoëvlak programmeertale.

COBOL het ontwikkel uit FLOWMATIC, 'n taal ontwikkel in die 1950's deur Grace Hopper vir die UNIVAC I.

Alle COBOL programme is in 4 afdelings ("division") georganiseer, wat: IDENTIFICATION, ENVIRONMENT, DATA, & PROCEDURE genoem word. Elke afdeling kan dan verder verdeel word in onderafdelings wat "section" genoem word. Elke "section" kan paragrawe bevat.
Voorbeeld

'n Eenvoudige COBOL-program:

IDENTIFICATION DIVISION.
PROGRAM-ID. hello-world.
PROCEDURE DIVISION.
DISPLAY "Hallo wêreld!"
.


Kategorie:Programmeertale
Charismatiese beweging

Die Charismatiese beweging is 'n frase wat gebruik word om 'n groep Christene binne denominasies wat glo in die Gawes van die Heilige Gees te beskryf.

Charismaties kom van die Griekse woorde charis en charisma wat verwys na die buitengewone/bonatuurlike gawes van die Heilige Gees.

In die vroeë tydperk van die beweging het hulle ook bekend gestaan as "neo Pentecostal", maar in die huidige tyd meer as die "charismatiese vernuwing" of die "charismatiese vernuwing beweging".
Eksterne skakels

Voorbeelde van Charismatiese Kerke in Suid-Afrika:
* Rhema Bible Church
* Maranatha Community Church
* Lewende Woord
* Doxa Deo


Kategorie:Pinksterbeweging
Haatspraak

thumb|SIM-kaart in Pole met die slagspreuk van die veldtog teen haatspraak "Woorde het krag, gebruik hulle verstandig"
Haatspraak verwys na spraak of geskrewe teks wat daarop gemik is om intimidasie, geweld of vooroordeel teen 'n groep mense op grond van hulle ras, etnisiteit, afkoms, geloof, seksuele oriëntasie, of gestremdheid te bewerkstellig.
Wette teen haatspraak

In baie lande is opsetlike gebruik van haatspraak 'n kriminele oortreding wat verbied word in terme van wetgewing teen die aanhitsing van haat.

Voorbeelde:

* Ontkenning van die Joodse menseslagting (Engels: Holocaust denial) is teen die wet in sewe Europese lande as 'n vorm van haatspraak en die Europese Raad het wetgewing goedgekeur teen enige vorm van revisionisme, wat gedefinieer word as die ontkenning of afgradering van menseslagtings of misdade teen die mensdom.
* In die Verenigde Koninkryk is aanhitsing tot rasse-haat 'n oortreding in terme van die Public Order Act 1986 met 'n maksimum vonnis van tot sewe jaar tronkstraf.
* In Kanada is die voorstaan van menseslagting of die aanhitsing van haat teen enige 'identifiseerbare groep' 'n strafbare oortreding met 'n maksimum tronkstraf van twee tot veertien jaar. 'n 'Identifiseerbare groep' word gedefinieer as enige deel van die publiek uitgeken deur velkleur, rassegroep, geloof, herkoms of geslagsorientasie. Daar word uitsonderings gemaak vir gevalle van feitlike stellings, deelnemers aan openbare debat en godsdiensleer.
* In Ysland is die haatspraakwet nie beperk tot aanhitsing van haat nie maar sluit dit ook die uitdrukking van sulke haat in (Artikel 233 a. in die Yslandse Kriminele Reg)

* Victoria, Australië se Racial and Religious Tolerance Act 2001, verbied optrede wat haat of ernstige minagting teen 'n groep aanblaas of wat neerkom op ernstige afkeer of bespotting van 'n ander persoon op grond van ras of geloofsoortuiging .
* In Suid-Afrika word vryheid van uitdrukking deur die Grondwet beperk om propaganda vir oorlog, die aanstigting van dreigende geweld en die verkondiging van haat wat op ras, etnisiteit, geslagtelikheid of godsdiens gebaseer is en wat aanhitsing om leed te veroorsaak, uit te sluit. Die Wet op bevordering van gelykheid en vermyding van onregverdige diskriminasie (Engels: Promotion of equality and prevention of unfair discrimination act) gee praktiese uitvoering aan die bepalings deur haatspraak spesifiek te verbied. Dit bepaal dat niemand woorde gegrond op een of meer van die verbode gronde (ras, etnisiteit, geslagtelikheid of godsdiens) mag publiseer, propageer, voorstaan of kommunikeer wat op billike wyse aangetoon kan word as daarop gemik sou wees om kwetsend, nadelig of gemik op aanhitsing van benadeling, of haat bevorder nie.
Sien ook

* Ad hominem
* Dwaalspoor
* Suid-Afrikaanse Menseregtekommissie

Kategorie:Menseregte
Kategorie:Homofobie
Kategorie:Politieke terme
Kategorie:Rassisme
Kategorie:Diskriminasie